Отчет на НЧ „Тракия 2017“

 за м. Декември 2017 г.

 **Участие в Общински Коледен кулинарен празник**

НЧ “Тракия 2017“ се включи активно в общинския Коледен кулинарен празник в Димитровград, където се представи с приготвена домашна коледна пита по специална рецепта. Читалището получи за своето участие грамота.

**Честване на 173 години от рождението**

 **на Капитан Петко Войвода**

На 18.12.2017г. НЧ “Тракия 2017“ отбеляза тържествено празника по случай рождението Капитан Петко Войвода. Поднесени бяха цветя на паметника на героя. Изпълнена беше тематична поетична програма. Певиците от певческата група към читалището „Тракийски гласове“ изпълниха със съпровод на акордеон тракийски патриотични песни.

**за м. Януари 2018 г.**

**Честване рождението на Христо Ботев**

 НЧ “Тракия 2017“ отбеляза тържествено празника по случай рождението на поета – революционер Христо Ботев с поднасяне на цветя пред паметника му и участие в общоградското тържество в Димитровград. След това членовете на читалището са събраха в таверна „Рай“, където бе изнесен рецитал по стихове на поета. Тържеството завърши с патриотични песни в изпълнение на самодейния състав към читалището „Тракийски гласове“.

**Честване на Бабин ден – 21.01.2018г.**

На 21.01.2018г. от 14 часа тракийците от НЧ “Тракия 2017“ и Тракийското Дружество “Капитан Петко Войвода“ Димитровград отбелязаха Денят на родилната помощ – Бабин ден.

Тържеството започна с възстановка на ритуала – измиване на ръцете на акушерката от най-младата баба сред присъстващите. Това бе баба Ана, която като добра орисница благослови със здраве и късмет новороденото внуче на присъстващите членове на читалището – Вавилия и Коста Арнаудови.

След това певческата група към читалището „Тракийски гласове“ изпълни песни, свързани с обичаите на Бабин ден.

Празникът продължи с представяне на друг местен ритуал – младият дядо беше залюлян от четири тракийки за здраве и берекет.

Последва театрално-хумористично представление на самодейци от читалището на тема „Свети Петър и баба Марийка“. Публиката беше въодушевена и искрено се забавляваше с шегите и закачките на самодейците. Тържеството завърши с кръшни хора и пожелания за още много такива бъдещи събития.

 **Отчет за м. Февруари 2018**

 **Почитане на 118 години от смъртта на Капитан Петко войвода**

Капитан Петко Войвода е национален герой, посветил живота си на освобождението на беломорските българи. От името на благодарните потомци от НЧ „ Тракия 2017“ и Тракийско дружество “Капитан Петко Войвода“ - Димитровград бяха поднесени цветя и венец пред паметника на героя за независимост. Прочетено бе слово за делото и живота на героя.

 **Почитане на 145 години от смъртта на Васил Левски**

От името на НЧ „Тракия 2017“ и Тракийско дружество “Капитан Петко Войвода“ - Димитровград бе поднесен венец пред паметника на Апостола. Рецитирани бяха стихове, посветени на един от най-светлите образи в нашата история.

 **Отчет за м. Март 2018 г.**

 **Честване на Баба Марта**

 По случай празника 1-ви март членовете на НЧ “Тракия 2017“ организираха празник, който се проведе в таверна „Рай“. Представен беше кратък тематичен рецитал от стихотворения и песни с участието на ученици от ОУ „Алеко Константинов“, 4 Б клас – Божидара Валентинова, Дейна Георгиева и Деница Шишманова. Отправено бе приветствие към настъпващата пролет. Беше представена възстановка в народни носии на празника, в който баба Марта връзва мартенички на „големи и мънички“ за здраве, щастие и късмет. Всички присъстващи бяха много доволни от организацията на тържеството и се включиха активно в празника.

 **Честване на 3-ти Март**

 По случай 140-годишнината от освобождението на България от турското робство НЧ “Тракия 2017“ участва в общинския празник и поднесе венец пред паметника на загиналия воин в Димитровград.

 В таверна „Рай“ се проведе тържествено честване от членовете на читалището на 140 години от освобождението на България от турското робство. В него ученичките Божидара Валентинова, Дейна Георгиева и Деница Шишманова от 4-ти клас на ОУ “Алеко Константинов“ изпълниха патриотични стихотворения от Иван Вазов – „Опълченците на Шипка“ и др. Самодейните певици от певческата група „Тракийски гласове“ изпълниха патриотични песни. Настроението беше приповдигнато и тържеството завърши с празнично хоро.

**Отбелязване на 8-ми март – международния ден на жената**

На 4-ти март 2018г. членовете на НЧ “Тракия 2017“ отбелязаха в аванс празника 8-ми март. Тържеството бе открито от тракийката Анка Карагьозови, която поздрави жените с настъпващия празник и им подари мартеници, изработени за здраве и дълголетие от Иванка Митева.

След това тя рецитира свое стихотворение и изпя песен, посветена на жената – майка. Певиците от самодейния състав на тракийското дружество поднесоха китка от любими патриотични песни в съпровод на акордеон от Коста Арнаудов. Прозвучаха емблематичните песни за България, Тракия, Димитровград и разбира се, за жените. Накрая три ученички от 4-ти клас рецитираха стихове, посветени на жената-майка.

Всички присъстващи изразиха своето задоволство от празника и си пожелаха още много подобни срещи.

 **20.03.2018г. - Почитане на 139 години от смъртта**

 **на тракийския воевода Пано Ангелов**

В чест на тракийския воевода Пано Ангелов НЧ „ Тракия 2017“ поднесе венци и цветя пред паметната му плоча в село Брод. Певческата група към читалището изпълни тракийския марш – песента „Ясен месец“, написана за воеводата Пано Ангелов от другия тракийски воевода - Яне Попов.

 **Честване на Деня на Тракия – 26.03.2018г.**

НЧ “Тракия 2017“ проведе тържество, посветено на Деня на Траки я – 26.03.и 105 години от геноцида над тракийските българи. Поднесени бяха цветя на паметника на Капитан Петко Войвода, с което се почете паметта на защитника на Тракия. Честването продължи с рецитал, посветен на живота и делото на героя, в което се включиха малки и големи. Прозвуча песента от едноименния филм, както и патриотични песни в съпровод на акордеон от певиците към НЧ “Тракия 2017“. Присъстваха потомци на бежанците от Източна Тракия от няколко поколения. Празникът завърши с традиционно българско хоро.

 **Отчет на НЧ „Тракия 2017“ - Димитровград**

 **за м. Април 2018 г.**

На 23.04.2018 г. НЧ „Тракия 2017“ Димитровград участва в 9-та Национална инициатива-среща „Завръщане към корените“ с потомци на бежанци от Одринска и Беломорска Тракия и Мала Азия, която се проведе в град Несебър. В събитието взеха участие около 1000 души.

Проявата започна с възстановка на трагични събития от 1913 г. на пристанище в Стария град и хвърляне на венци в морето в памет на загиналите бежанци. Последва литийно шествие до църквата ”Св. Успение Богородично”, където бе отслужена панихида в памет на бежанците. В програмата имаше и пленер за деца и ученици под надслов „Моето родословно дърво“, който се проведе в Старата Митрополия.

НЧ „Тракия 2017“ Димитровград участва активно в програмата на събитието и представи песента „Ясен месец“. Срещата бе почетена от много официални гости от страната и чужбина- държавници, административни ръководители и културни дейци. Кметът на Община Несебър - гНиколай Димитров заедно с вицепрезидента на Република България – г-жа Илияна Йотова, г-н Лазар Япаджиев, заместник-кмет на Община Несебър и г-н Красимир Премянов, председател на Тракийските дружества в България откриха 9-та Национална инициатива-среща „Завръщане към корените“ на потомци на бежанци от Одринска и Беломорска Тракия и Мала Азия. В обръщението си кметът на Несебър изтъкна, че е важно човек да помни своите корени и историята на своя род, за да може да преодолява предизвикателствата на времето и да върви напред. Председателят на Съюза на тракийските дружества в България г-н Красимир Премянов връчи златен плакет на вицепрезидента г-жа Илияна Йотова за активната й подкрепа за каузата на потомците на тракийските бежанци. С думите от девиза на тракийците: „Прощаваме, но не забравяме” Йотова подчерта силата на българския дух и приветства наследниците им.

Кметът със заместник-кмета поднесоха от името на Община Несебър венец пред паметника на тракийските бежанци в знак на почит и памет към миналото. В градинката около паметника кмета заедно с председателя на Тракийското дружество в Несебър - Виолета Георгиева посадиха дърво, към чиито корени бе поставено и послание, отправено към бъдещите наследници на тракийците.

**Отчет на НЧ „Тракия 2017“ - Димитровград**

 **за м. Май 2018 г.**

На 24.05.2018г. НЧ „Тракия 2017“ Димитровград участва в тържественото честване на празника на Българската писменост и култура в града. Делото на двамата братя - Кирил и Методий, създателите на българската азбука бе почетено от членове на читалището с поднасяне на венец. През този месец се проведоха редица срещи на членовете на дружеството, по време на които се начертаха планове за бъдещи дейности, проведоха се срещи на литературния клуб и репетиции с певческата група „Тракийски гласове“.

 **Отчет на НЧ „Тракия 2017“ - Димитровград**

 **за м. Юни 2018 г.**

На 2-ри юни 2018г. НЧ „Тракия 2017“ Димитровград почете паметта на Христо Ботев, като поднесе венец пред паметника му в центъра на града.

На същата дата членове от читалището посетиха Ивайловград и участваха в честванията на Илиева нива край Ивайловград, където бе организиран Национален Тракийски събор – поклонение: „Ден на тракийското дете“. НЧ „Тракия 2017“ Димитровград участва в поклонението на Илиева нива по повод 105 години от масово избиване на тракийски бежанци в района на Ивайловград. Организатор на събитието бе община Ивайловград, който посрещна стотици гости и потомци на бежанците от цялата страна.

Преди да се посети мемориалният комплекс на Илиева нива, всички присъстващи на събора посетиха село Пелевун, където положиха венци и цветя пред паметника на Капитан Петко Войвода.

След това членове на НЧ „Тракия 2017“ Димитровград отдадоха почит на трагично загиналите жени и деца на Илиева нива, в района на Ивайловград. Там се проведе традиционният Национален младежки тракийски събор – „Ден на тракийското дете“ в памет на избитите жестоко над 200 невръстни деца и жени от редовната турска войска по време на Междусъюзническата война (1913 г.). Автобуси, пълни с потомци на тракийците, пристигнаха от много градове, сред които Димитровград, Хасково, Бургас, Варна, Кърджали, Пловдив и др. Народ без история няма бъдеще, затова ние сме длъжни да помним и да съхраняваме паметта на загиналите и да отстояваме духа на тракийците. Важно е да предаваме почитта и уважението към предците ни на бъдните поколения, да възпитаваме децата си в родолюбие и отговорност към народа и родината ни.

Съборът започна с молитва за упокой на душите на загиналите над 200 невинни тракийчета и едноминутно мълчание. Последваха речи от официалните лица. На поклонението присъстваха депутати, областни управители, председатели на тракийски дружества от цялата страна, потомци на бежанците и граждани.

Бяха поднесени венци и цветя на паметника, а тържествена заря – проверка завърши официалната част на събора.

  **Отчет на НЧ „Тракия 2017“ Димитровград**

 **за м. юли 2018 г.**

На 28.07.-29.07.2018г. – група от 20 човека от НЧ „Тракия 2017“ - Димитровград и Тракийското дружество “Капитан Петко Войвода” в Димитровград посети град Девин по покана на местния клуб "Надежда". Това събитие беше запланувано от миналата година, когато членовете от клуб „Надежда“ посетиха НЧ „Тракия 2017“ Димитровград. Те останаха много доволни от посрещането и ни поканиха ние също да им гостуваме. Така се стигна до нашето посещение, което протече в задушевна приятелска атмосфера. За това главна заслуга имаха домакините. Те се бяха подготвили старателно – с домашно приготвени родопски специалитети, облечени бяха в традиционни носии и с всеотдайност изпълниха прочути родопски народни песни. Поднесоха на гостите от НЧ „Тракия 2017“ Димитровград традиционна топла погача с шарена сол и мед.

На свой ред НЧ „Тракия 2017“ Димитровград представи своя програма от избрани патриотични песни, които бяха посрещнати радушно от домакините. Проведени бяха разговори, на които се обсъдиха теми от взаимен интерес и се набелязаха планове за бъдещо съвместно сътрудничество. Вечерта завърши с изпълнения на народни песни и хора от домакините съвместно с представителите на НЧ „Тракия 2017“ от Димитровград. На следващия ден бяха посетени местните забележителности, като отново бяхме любезно съпроводени от нашите гостоприемни домакини. Те получиха покана да ни посетят отново, която с радост приеха.

 **Отчет на НЧ „Тракия 2017“ Димитровград**

 **за м. август 2018 г.**

На 25.08.2018г. – представители от НЧ „Тракия 2017“ Димитровград взеха участие в Тракийски събор „Богородична стъпка“, който се проведе на Старозагорски минерални бани. Посетена беше местността Богородична стъпка. Беше организиран регионален кулинарен празник. Имаше участници от цялата страна. Всичко това беше придружено от богата музикална програма. За своето вокално изпълнение групата „Тракийски гласове“ към читалище „Тракия 2017“ Димитровград получи почетна грамота.

 **Отчет на НЧ „Тракия 2017“ Димитровград**

 **за м. септември 2018 г.**

На 05.09.2018г. представители от НЧ „Тракия 2017“ – Димитровград присъстваха и взеха участие в село Брод дванадесети Регионален празник „Гласовете ви чувам“, в честването на 133-годишнината от Съединението на България и борбата за обединение на българските земи и 115 г. от гибелта на Пано Ангелов - тракийски воевода и закрилник на местното население, загинал по време на Преображенското въстание – 1903г. НЧ „Тракия 2017“ – Димитровград и Тракийското дружество “Капитан Петко Войвода” в Димитровград се поклониха и положиха цветя пред паметната плоча на Пано Ангелов по повод годишнината.

Певческата група „Тракийски гласове“ към НЧ “Тракия 2017“ Димитровград участва в концерта, посветен на празника, който се проведе в голямата зала на читалището, с изпълнение на три песни: „Тракия“, „Песен за Капитан Петко Войвода“ и „Петкова майчица“. За представянето си групата получи грамота.

На 15.09.2018г. представители от НЧ „Тракия 2017“ – Димитровград присъстваха на отбелязване на 10-години от основаването на читалището към църквата „Св. Георги“ в град Одрин, Република Турция. Посетена беше и църквата „Св. Константин и Елена“, където представителите присъстваха на тържество по случай 110 годишнината от построяването на църквата.

На 20.09.2018г. представители от НЧ „Тракия 2017“ – Димитровград присъстваха и взеха участие в представянето на книгата "Сага на Чакаловия род" от потомката на Капитан Петко Войвода, живееща в Димитровград, Пенка Чакалова-Генева. Премиерата се проведе от 17 часа в читалнята на Градска библиотека "Пеньо Пенев". Организатори на представянето бяха също и Историческия музей в града и Община Димитровград.

Това е петата книга на потомката на тракийски бежанци, чийто прадядо й по майчина линия – Митрю, е брат на легендарния войвода. До момента литераторката е издала четири книги, съдържащи исторически факти и героични разкази за славния си род -„Отключена обич“, „Малко Брягово – искри от родното огнище“, „Спомен и памет за Кирковия род – Родът на Капитан Петко войвода“ и „Паметници на Капитан Петко войвода“.

В „Сага за Чакаловия род“ Г-жа Пенка Чакалова-Генева разказва за Стамо Чакалов, първи братовчед на дядо й по бащина линия. Книгата съдържа автентичен материал на участници в събитията и спомени, почерпени от родовата памет на много потомци на тракийски бежанци. Членовете на читалището откриха и закриха мероприятието с изпълнение на патриотични песни в съпровод на акордеон.

На 22.09.2018г. беше поднесен венец пред паметника на Капитан Петко войвода от представители на едноименното Тракийско Дружество в Димитровград. По този начин беше почетена паметта и заслугите на патрона на дружеството за освобождението и годишнината от обявяването та независимостта на България.

На 22.09.-23.09.2018г. 20 човека от НЧ „Тракия 2017“ – Димитровград и Тракийското дружество “Капитан Петко Войвода” в Димитровград посетиха тържествата **Хайдушки празници „Капитан Петко Войвода“ в град Чепеларе, организирани от Съюза на Тракийските дружества и Община Чепеларе по повод 110 г. от обявяване на Независимостта на България**. Членовете присъстваха на два от петте дни, посветени на празника и изпъстрени с много богата програма от народни песни, хора, възстановки от обявяването на независимостта и посрещането на Капитан Петко Войвода. Имаше много участници от цяла България.

Нашите представители се включиха с изпълнение на патриотични песни. На 23.09.2018г. беше посетен и празника на киселото мляко в с. Момчиловци.

На 29.09.2018г. група от 50 човека от НЧ „Тракия 2017“ – Димитровград и Тракийското дружество “Капитан Петко Войвода” в Димитровград посети Маджарово, където се проведе **Национално тракийско поклонение “Ден на тракийската памет**”. Събитието бе посветено на **105-тата годишнина от разорението на тракийските българи** – драматична страница в родната история. Организатори на събитието бяха Съюзът на тракийските дружества в България и община Маджарово.

Пред **Пантеона на загиналите тракийци в Мемориалния комплекс в Маджарово** стотици тракийци от Хасковска област и други краища на България се преклониха пред паметта на жертвите, за които потомци казват: “Посечени, но не и победени”. Беше отслужена и заупокойна литургия. Цветя окичиха паметниците на войводите–защитници на християнското население в Тракия **Димитър Маджаров, Руси Славов и Капитан Петко Войвода.**

Венци на признателност пред пантеона-костница поднесоха областният управител – г-н Станислав Дечев, кметът на Маджарово – г-н Милко Армутлиев, председателят на Съюза на тракийските дружества в България – г-н Красимир Премянов, народни представители, кметове на общини, представители на народно читалище „Тракия 2017“ и Тракийското дружество „Капитан Петко Войвода“ от Димитровград, наследници на тракийските бежанци, граждани и гости на Маджарово. Тържеството завърши с музикална програма. НЧ „Тракия 2017“ Димитровград беше представено от тракийската певица - Тонка Петкова, която изпълни автентичната народна песен „Наклала е Руса седянка“. За своето представяне тя бе отличена с грамота.

 **Отчет на НЧ „Тракия 2017“ Димитровград**

 **за месец октомври 2018 г.**

Регулярни срещи на литературния клуб и певческата група към читалището. Организационни срещи на настоятелството по подготовката на предстоящите мероприятия.

 **Отчет на НЧ „Тракия 2017“ Димитровград**

 **за месец ноември 2018 г.**

 По повод празника на народните будители – 1-ви ноември представители на НЧ „Тракия 2017“ организирано посетиха читалище „Виделина“ в Панагюрище и НЧ “Пробуда 1872г.“ в село Баня, община Панагюрище. Запознахме се с тяхната читалищна дейност и представихме нашите дейности. Членовете на читалището посетиха и местността Оборище и поднесоха цветя пред паметника. Там беше изнесена литературно-музикална програма от патриотични стихотворения и песни, изпълнени от присъстващите членове на читалището. Посетени бяха всички възрожденски къщи и паметници в Копривщица.

 **Отчет на НЧ „Тракия 2017“ Димитровград**

 **за месец декември 2018 г.**

 На 16.12.2018г. НЧ „Тракия 2017“ отбеляза тържествено 174 години от рождението на Капитан Петко Войвода. Присъстваха членове на читалището и 25 гости от Народно читалище „Яне Попов“- Ивайловград. Двете читалища съвместно отбелязаха значимата годишнина. Поднесени бяха венци пред паметната плоча на воеводата. Г-жа Таня Ангелова и г-жа Мата Минчева от НЧ „Тракия 2017“ изнесоха кратък рецитал за живота и делото на героя. След това всички присъстващи изпяха а-капелно песента „Петкольо Капитанине“. Наградени бяха изявени дейци от читалището. Г-жа Пенка Чакалова-Генева получи почетна грамота и плакет от Тракийското женско дружество към СТДБ – София за цялостното й литературно творчество. С почетна грамота бе наградена и г-жа Недялка Карадимова от Тракийския женски съюз за нейния принос. Наградени бяха с почетни грамоти от Председателя на читалището – г-н Тодор Каваков и други дейци на читалището за своята всеотдайна дейност:

1. Мата Минчева

2. Таня Ангелова

3. Недялка и Георги Карадимови

4. Коста и Вавилия Арнаудови.

На тържеството бяха представени патриотични песни, хумористични народни сценки и тракийски хора. Гостите почерпиха с домашно приготвени тракийски традиционни коледни баници, десерти и вина.

На 20.12.2018г. НЧ „Тракия 2017“ участва във Фестивал на зимната обредност и коледарските песни с кулинарно изложение "Коледна трапеза" на Игнажден в Димитровград. Около 200 характерни за коледните и новогодишни празници ястия по автентични семейни рецепти бяха показани от над 130 участници от 25 читалища в четири раздела: обредни пити и погачи, постни, месни ястия и сладки изкушения.

НЧ „Тракия 2017“ представи традиционна тракийска гозба „Пиле по Тракийски“, коледен тиквеник, печена тиква и катми. Предстои рецептата за пилето по Тракийски да бъде включена в специален сборник със 70 автентични рецепти от димитровградската „Коледна трапеза“ с финансова подкрепа от община Димитровград.

11 местни състава и от съседни общини представиха обичаи и коледарски песни на централния площад в Димитровград. Програмата включваше възстановка на зимни обичаи от читалищата в селата, коледарски групи и три детски състава.

 Изготвил:

Секретар НЧ „Тракия 2017“: . . . . . . . . . . .

 / Д.Янева /